Martinčana Filipa Lenártha minulý pondelok diváci nepustili za brány semifinále Slovensko hľadá SuperStar. Súťaž opustil s úsmevom a dobrým pocitom.
Ale i s očakávaným koncom.
"Zatiaľ sa mi vždy splnili predpovede, kto vypadne najbližšie. Cítil som, že to budem tentoraz ja. Tri noci po sebe sa mi o tom snívalo," povedal nám 22-ročný Filip Lenárth dva dni po rozhodnutí divákov. Práve v tom čase si začal všetko uvedomovať. "Až dnes mi došlo, že som zo súťaže von. Na jednej strane som rád, lebo som hovoril s jedným z finalistov a vraj im úplne obme-dzili pohyb. Na druhej strane mi chýba kolektív a vraj aj ja jemu. Nie som však ani smutný, ale ani veselý. Splnil som si métu – do-stal sa do prvej dvadsaťdvojky. Že sa nestanem slovenskou Superstar? Nevadí. Dúfam, že pre niektorých som SuperStar ostal," zhodnotil svoje pocity.
Filip bol medzi spevákmi i štábom obľúbený pre povahu šoumena a s každým vychá-
dzal v dobrom. To práve považuje za dôvod, ktorý pochoval jeho postup k hviezdnym výšinám. "Asi som pôsobil príliš neutrálne, nebol som veľmi výrazný, nikomu som neprekážal a na to som asi doplatil. Veď aj Paľo povedal, že prechádzam bez akýchkoľvek problémov a ľudia si na to zrejme zvykli," uvažoval. Zo súťaže však neodchádzal úplne naprázdno. "Dostal som ponuky na moderovanie, spievanie i do divadla. Nechcem to však zatiaľ veľmi rozvádzať, pokiaľ to nie je isté," načrtol.
Filip žije v Prešove, kde hrá v divadle. Hosťuje aj na divadelnej scéne v Košiciach a v tomto meste pracuje aj v Rádiu Kiss. V Košiciach vyštudoval konzervatórium. Vo štvrtok cestou z Bratislavy sa však nakrátko zastavil aj doma v Martine. Stretol sa s rodičmi a dvomi mladšími súrodencami, ktorých kvôli účinkovaniu v súťaži dlho nevidel. "Osobne sme ho boli povzbudiť len v prvý semifinálový večer. Inokedy sme mu držali palce doma a podporovali esemeskami.
Počas hlasovania sme mu ich poslali aj päťdesiat. Zapojili sa aj moji spolužiaci, ale nestačilo to. Je nám to ľúto, mame asi najviac," prezradila nám Fili-pova 16-ročná sestra Kristínka. Tá mimochodom kráča v rovnakých šľapajách ako jej starší brat. Na martinskej súkromnej strednej umeleckej škole študuje herectvo a spieva. Nad rovnakou školou rozmýšľa aj 13-ročný Ondrej. Všetci traja vraj zdedili spev po otcovi, ktorý účinkoval vo folklórnom súbore.
MIROSLAVA DÍREROVÁ